Ernest Muçi

**Ernest Muçi** (lindur më 19 mars 2001) është një futbollist profesionist shqiptar, i cili luan si sulmues ose mesfushor për klubin turk Trabzonspor, në huazim nga Beşiktaş, dhe kombëtaren shqiptare.

Muçi e filloi karrierën e tij profesionale me KF Tiranën në vitin 2018, duke e ndihmuar klubin të ngjitej në Kategorinë Superiore. Ai luajti një rol kyç në titullin e 25-të të ligës të Tiranës në sezonin 2019–20, duke shënuar 7 gola. Në shkurt 2021, Muçi iu bashkua Legia Varshavës për 500 mijë euro, ku fitoi Ekstraklasa dhe Kupën e Polonisë, dhe duke shënuar 21 gola në 3 sezone. Në vitin 2024, ai u transferua te Beşiktaş për 10 milionë euro, duke u kthyer në lojtarin më të shtrenjtë të klubit dhe duke fituar Kupën dhe Superkupën e Turqisë në muajt e tij të parë. Vitin pasues, në fillim të sezonit 2025–26, ai u huazua te Trabzonspor në kërkim të lojës së rregullt në formacionin e parë.

Pasi bëri debutimin e tij për Shqipërinë në moshën 20-vjeçare në një kualifikuese të Kampionatit Botëror të Futbollit 2022 kundër Andorrës, Muçi shënoi golin e tij të parë me kombëtaren në qershor 2023 në një kualifikuese të UEFA Euro 2024 kundër Ishujve Faroe. Muçi u përzgjodh në skuadrën e Shqipërisë për UEFA Euro 2024.

## Karriera me klube 
### Tirana 
I lindur në kryeqytetin e Shqipërisë, Tiranë, Muçi e nisi karrierën e tij në futboll në moshën 10-vjeçare me klubet vendase Tulipanët dhe Dinamo Tirana, përpara se të kalonte në vitin 2017 tek ekipi që kishte dashur të ishte pjesë që fëmijë, KF Tirana. Fillimisht ai iu bashkua ekipit nën-17. Në janar 2018, ai u thirr për herë të parë në ekipin e parë për një përgatitje stërvitore në mes të sezonit në Turqi.

Muçi bëri debutimin e tij si profesionist me Tiranën në moshën 16-vjeçare më 28 janar 2018, në një fitore 3–0 në Kategorinë e Parë kundër Shkumbinit, duke hyrë si zëvendësues në minutën e 56-të për Bedri Grecën. Ai shënoi golin e tij të parë me ekipin më 3 mars 2018, në një fitore 4–1 kundër Shënkollit, duke hyrë si zëvendësues në minutën e 62-të për Alked Çelhakën dhe duke shënuar në minutën e 78-të për ta çuar rezultatin në 4–0 për Tiranën. Më vonë atë muaj, pak pas ditëlindjes së tij të 17-të, ai shënoi dy herë në një fitore 5–1 kundër Apolonisë. Në atë sezon ai luajti 11 ndeshje, duke qenë titullar në 6 prej tyre, dhe shënoi 3 gola, duke ndihmuar Tiranën të fitonte ligën dhe të rikthehej në Kategorinë Superiore.

Muçi debutoi në elitën e futbollit shqiptar më 2 shtator 2018, në një humbje 3–1 në transfertë kundër Kukësit, ku shënoi në minutën e 61-të pasi hyri në lojë si zëvendësues në pjesën e dytë për Yunus Sentamu. Ai pati pak mundësi aktivizimi në sezonin 2018–19, duke luajtur vetëm 8 ndeshje dhe duke shënuar një gol, teksa Tirana shmangu rënien nga kategoria me 5 pikë diferencë. Gjatë kësaj kohe, ai ishte një lojtar kyç për ekipin nën-19, ku shënoi 4 gola në 11 ndeshje, duke ndihmuar ekipin të përfundonte në vendin e tretë në grupin A të kampionatit nën-19.

Muçi ishte një nga lojtarët më të rëndësishëm në sezonin 2019–20, në të cilin Tirana fitoi titullin e saj të 25-të kampion. Megjithëse ishte kryesisht rezervë, ai shënoi disa gola të rëndësishëm duke ardhur nga stoli. Më 22 dhjetor 2019, ai shënoi dy gola në një fitore në transfertë kundër Laçit. Më vonë gjatë sezonit, ai shënoi dy gola të tjerë në fitoren historike 5–1 ndaj rivalëve të qytetit, Partizanit. Ai e përfundoi sezonin me 12 gola në kampionat dhe kupë, duke vendosur një rekord personal.

Në fillim të sezonit 2020-21, Muçi nënshkroi një kontratë të re njëvjeçare me Tiranën. Me largimin e sulmuesit kryesor Michael Ngoo, ai u bë titullar i padiskutueshëm i ekipit, duke bërë 20 paraqitje në kampionat gjatë gjysmës së parë të sezonit. Muçi shënoi golin e tij të parë të sezonit në një fitore 4–1 në kupë kundër Shkumbinit. Goli i tij i parë në kampionat erdhi në një humbje 3–2 kundër Vllaznisë në javën e tretë të kampionatit. Në shkurt 2021, Tirana njoftoi se Muçi do të largohej nga klubi pas më shumë se tre vitesh, gjatë të cilëve ai shënoi 23 gola dhe fitoi dy trofe.

### Legia Varshava 
Më 23 shkurt 2021, Muçi nënshkroi me klubin polak Legia Varshava. Sipas raportimeve, Legia kishte paguar 500 mijë euro, me Tiranën që do të merrte dhjetë përqind nga shuma e transferimit të ardhshëm të lojtarit. Muçi debutoi me Legian katër ditë më vonë në një fitore 2–1 në transfertë ndaj Górnik Zabrze, duke hyrë në lojë në pjesën e dytë. Ai e mbylli sezonin pa shënuar në 7 paraqitje, duke startuar vetëm dy ndeshje, teksa Legia fitoi titullin e saj të 15-të në 2020–21.

Goli i tij i parë për klubin erdhi më 24 korrik, teksa shënoi golin e fitores ndaj Wisła Płock në ndeshjen hapëse të sezonit 2021–22. Muçi shënoi golin e tij të parë në UEFA Ligën e Kampionëve në raundin e tretë kualifikues kundër Dinamo Zagrebit, duke barazuar rezultatin 1–1 në minutën e 82-të. Legia humbi ndeshjen e kthimit, por arriti të kualifikohej për UEFA Ligën e Evropës. Muçi bëri paraqitjen e tij të parë në fazën e grupeve në një ndeshje kundër Spartak Moskës më 15 shtator, ku dhe asistoi golin e fitores. Muçi e përfundoi sezonin me 6 gola në 36 paraqitje, ndërsa Legia nuk fitoi asnjë trofe dhe përfundoi në vendin e 10-të në kampionat.

Në sezonin 2022–23, Muçi bëri paraqitjen e tij të parë më 16 korrik kundër Korona Kielce. Duke startuar ndeshjen nga minuta e parë, ai arriti të shënonte një gol, me ndeshjen që përfundonte në barazim 1–1. Ai e përfundoi sezonin me 6 gola në 37 paraqitje dhe u bë një titullar i rregullt, duke startuar në 29 ndeshje, ndërsa Legia fitoi Kupën e Polonisë dhe përfundoi e treta në ligë.

Muçi e nisi sezonin 2023–24 me një fitore 3–0 ndaj ŁKS Łódź më 21 korrik. Ai shënoi golin e tij të parë të sezonit më 10 gusht në një ndeshje të raundit të tretë kualifikues të UEFA Ligën e Konferencës kundër Austria Vjenës, e cila përfundoi me një humbje 2–1 për Legian. Legia fitoi ndeshjen e kthimit 5–3, me Muçin që shënoi golin e fundit, duke siguruar kalimin në raundin play-off dhe më pas kualifikimin në fazën e grupeve. Më 21 shtator, Muçi shënoi një dopietë në ndeshjen kundër Aston Villa në fazën e grupeve të UEFA Ligës së Konferencës, duke ndihmuar Legian të fitojë 3–2. Muçi e përfundoi sezonin e tij të fundit me Legian me 9 gola në 34 paraqitje, duke shënuar gjithsej 21 gola për klubin dhe duke fituar tre trofe në tre vite.

### Beşiktaş 
Më 9 shkurt 2024, klubi i Süper Lig Beşiktaş njoftoi nënshkrimin e kontratës me Muçin për një periudhë tre e gjysmë vjeçare, për një shumë prej 10 milionë eurosh, me Legian që mbajti një klauzolë prej 10 përqind nga një shitje e mundshme në të ardhmen. Presidenti i klubit, Hasan Arat, e shoqëroi personalisht atë me një avion privat nga Varshava në Stamboll. Ai u bë lojtari më i shtrenjtë në historinë e klubit. Muçi bëri debutimin e tij më 12 shkurt në një barazim 0–0 kundër Kayserispor. Ai shënoi golin e tij të parë më 25 shkurt në një fitore 2–0 ndaj İstanbulspor. Muçi e përfundoi sezonin e tij të parë me Beşiktaş me 4 gola në 17 paraqitje dhe fitoi Kupën e Turqisë me klubin.

Në fillim të sezonit 2024–25, pas mbërritjes së sulmuesit të ri Rafa Silva, Muçi pati vështirësi për të siguruar një pozicion titullar nën drejtimin e trajnerit të sapoemëruar Giovanni van Bronckhorst. Lajmet sugjeronin se Muçi po kërkonte një transferim në një klub tjetër, me interesime që thuhej të vinin nga Aston Villa dhe West Ham United. Megjithatë, ai qëndroi te Beşiktaş dhe bëri paraqitjen e tij të parë të sezonit më 18 gusht, në një ndeshje lige kundër Antalyaspor, gjatë së cilës ai shënoi edhe golin e tij të parë të sezonit. Pavarësisht kësaj, ai u përball me kritika gjatë gjithë sezonit në lidhje me performancat e tij, me një ish-koordinator të përgjithshëm të klubit duke e quajtur transferimin e tij një dështim. Pas një sërë rezultatesh të dobëta në klub, van Bronckhorst u shkarkua në janar dhe Ole Gunnar Solskjær u emërua si trajneri i ri. Solskjær shprehu besim në aftësitë e Muçit, duke theksuar potencialin dhe angazhimin e tij për ta ndihmuar atë të përmirësohet dhe të bëhet një lojtar kyç. Përfundimisht, Muçi e përfundoi sezonin me 38 paraqitje dhe 7 gola në të gjitha garat, në një sezon pa trofe nga ana e klubit.

#### Huazimi te Trabzonspor 
Më 6 shtator 2025, Beşiktaş e dërgoi Muçin në huazim te Trabzonspor deri në fund të sezonit, me mundësi blerjeje.

## Karriera ndërkombëtare 
### Karriera me të rinjtë 
Muçi e filloi karrierën e tij ndërkombëtare në maj 2018, kur trajneri i Shqipërisë nën-19, Erjon Bogdani, e thirri atë për miqësoret kundër Kosovës, në të cilat ai bëri edhe debutimin e tij. Ai shënoi golin e tij të parë për ekipin në një miqësore kundër Islandës më 8 shtator, i cili rezultoi të ishte goli i vetëm i ndeshjes në fitoren 1–0 në stadiumin Roza Haxhiu.

Në shtator 2020, Muçi u thirr për herë të parë nga trajneri Alban Bushi në ekipin e Shqipërisë nën-21. Më 4 shtator, ai shënoi një dygolësh në një fitore 5–1 kundër Austrisë në një ndeshje për kualifikueset e UEFA Kampionatit Evropian nën-21 2021. Më 7 tetor 2021, ai shënoi një tjetër dygolësh në fitoren 2–0 kundër Andorrës.

### Karriera profesionale 
Më 28 gusht 2021, Muçi u thirr nga trajneri Edoardo Reja për herë të parë në ekipin e parë kombëtar për ndeshjen kualifikuese të Kampionatit Botëror të Futbollit 2022 kundër Polonisë, por nuk arriti të debutonte. Ai do të debutonte në thirrjen e rradhës, më 15 nëntor 2021, në një tjetër ndeshje kualifikuese kundër Andorrës. Më 20 qershor 2023, ai shënoi golin e tij të parë për kombëtaren në një ndeshje kualifikuese të UEFA Euro 2024 kundër Ishujve Faroe. Goli i tij i dytë dhe i tretë do të vinin në dy miqësore kundër Bullgarisë më 17 tetor dhe Lihtenshtajnit më 3 qershor 2024.

## Jeta personale 
Në një intervistë në fund të vitit 2019, Muçi zbuloi se Real Madrid ishte klubi i tij i preferuar dhe përmendi Cristiano Ronaldo si idhullin e tij, duke treguar se ai shikonte shpesh video të futbollistit portugez si fëmijë, një zakon që e vazhdonte edhe si i rritur.

Muçi është në një lidhje me basketbollisten shqiptare Klea Verri. Thuhet se ata janë bashkë që nga koha e gjimnazit. Më 10 tetor 2025 ata mirëpritën fëmijën e tyre të parë, një vajzë të quajtur Mei.

## Statistikat e karrierës 
### Me klube 
### Me kombëtaren 
:*Rezultatet dhe rezultatet përfundimtare renditin në fillim numrin e golave ​​të Shqipërisë, shtylla e rezultatit tregon rezultatin pas çdo gol të Muçit.*

## Trofetë 
**Tirana**
* Kategoria Superiore: 2019–20
* Kategoria e Parë: 2017–18

**Legia Varshava**
* Ekstraklasa: 2020–21
* Kupa e Polonisë: 2022–23
* Superkupa e Polonisë: 2023

**Beşiktaş**
* Kupa e Turqisë: 2023–24
* Superkupa e Turqisë: 2024

## Referime 
## Lidhje të jashtme 
*Ernest Muçi  te Transfermarkt
*Profili te Beşiktaş J.K.
*Profili te Federata Shqiptare e Futbollit